Til lederen:

**Informasjon om NMSU sin årsinnsamling 2021/2022 – PUENTE**

Puente er et viktig integreringsarbeid i Barcelona som NMS støtter. Arbeidet har holdt på i omtrent 20 år og består nå av arbeid på to sentre, ett i Barcelona og ett litt utenfor byen, i Mataró. Arbeidet er rettet mot nord-afrikanske immigranter som ønsker språkopplæring. I Barcelona har 30% bakgrunn fra andre land, mange av disse kommer fra Nord-Afrika og er ofte arabisk-talende. Det er derfor et stort behov for språkopplæring og hjelp til å bli integrert i samfunnet. Det er stort sett kvinner som kommer til Puente. Mange av disse har bodd flere år i Barcelona, men har stort sett vært hjemme med barna. Det har derfor vært spesielt utfordrende å lære seg språk og bli en del av fellesskapet.

På Puente har de derfor vært opptatte av å tilrettelegge for at barna også kan være med. De tilbyr barnepass for de minste, leksehjelp, aktiviteter og språkopplæring også for barna. På Puente får kvinnene være en del av et større fellesskap, de får lære språk og tilbud om samtalegruppe. Det er både spanskundervisning og engelskundervisning på Puente, noe som er veldig nyttig å lære. Puente betyr bro på spansk, og det er dette som er kjernen i arbeidet: å bygge bro mellom mennesker og bygge bro mellom kulturer.

De fleste på Puente jobber frivillig, enten i korte eller lengre perioder. NMS støtter dette arbeidet økonomisk. I tillegg sendes det hvert år ungdommer til Barcelona gjennom utvekslingstilbudet uCrew som er med å bidrar på senterne.

Puente sitt arbeid hjelper hvert år mange mennesker til å bli en del av det spanske samfunnet. Ved å være med å støtte dette arbeidet bidrar vi til drift av prosjektet og gjør det dermed mulig for Puente å utvikle dette viktige arbeidet videre slik at flere kan få en plass i fellesskapet.

Les mer om arbeidet i Barcelona her:

* Artikkel om turen til Barcelona høsten 2021 med fokus på influenserne Kristine Bremnes, Kattekryp og Magnus Waaler: <https://nms.no/nyhet/den-gode-pavirkningskraften/>
* Julie O. Egeland sitt møte med arbeidet i Barcelona fra da hun var uCrew i 2018/19: <https://nms.no/midtosten/2019/07/10/moter-mellom-mennesker/>

Ønsker du å gi til Puente? Vipps til #547458 eller bli fast giver via nms.no/gi.